Atturi Ewlenin: Mila Kunis, Kristen Bell, Kathryn Hahn, Christina Applegate, Jay Hernandez, David Walton Diretturi: Jon Lucas u Scott Moore Ħin: 100 mins. Distributur: Entertainment Films Maħruġ minn KRS Releasing Ċert. 15 Bad Moms hija kummiedja mqanżħa dwar ommijiet li, għax ma jistgħux ilaħħqu mal-ħtiġijiet tal-familja, jispissjaw xi ftit. Waħda minn dawn l-ommijiet hija Amy Mitchell (Kunis) li fid-dieher tagħti l-impressjoni li għandha ħajja kważi perfetta – żwieġ li jidher li rnexxa, tfal intelliġenti u bravi, dar sabiħa u karriera kważi sodisfaċenti. Il-verità hi li trid tlaħħaq ma kollox, għandha ħafna impenji varji, tinsab mifluġa u għajjiena u qatt ma tkun fil-ħin għall-appuntamenti tagħha. Issa, imdejqa sal-ponta ta' mneħirha, tingħaqad ma' żewġ ommijiet oħra, Kiki (Bell) u Carla (Hahn), bħalha f'burdata nervuża, biex jinsew ir-responsabbiltajiet konvenzjonali tagħhom u jibdew iduqu l-libertà li tassew jixtiequ, billi jixxalaw kemm jifilħu. Din l-attitudni ġġibhom f'antagoniżmu qawwi ma' Gwendolyn James (Applegate), il-magħżula tal-PTA (Parent/Teacher Association) u l-klikka tagħha ta' ommijiet responsabbli li jħossu ruħhom perfetti u superjuri fuq l-oħrajn. Fil-fatt, Bad Moms hija farsa fejn it-tliet ommijiet ma jagħmlu xejn li hu straordinarju, sikwit isibu ruħhom f'xi inċidenti komuni bħal ħbit ma' persuni, waqgħat mal-art, kif ukoll xi kultant jiskru u jaġixxu agħar mit-tfal. Infatti, it-tfal f'dan il-film jidhru li għandhom sens u mġiba ħafna aħjar mill-adulti. Ħafna mill-umoriżmu hu sfurzat.